
    545400 SIGHIŞOARA
Str. Muzeului nr. 7, Tel./Fax 0265 – 771278
H O T Ă R Â R E A NR. 212
                                                               din 31 august 2022
      privind modificarea unui contract de închiriere

Consiliul Local al Municipiului Sighişoara, întrunit în ședință ordinară,
Luând act de proiectul de hotărâre, înregistrat cu nr. 25.332/03.08.2022 şi la Consiliul Local Sighișoara cu nr. 27.603/25.08.2022, de referatul de aprobare, înregistrat cu nr. 25.334/03.08.2022, al Primarului municipiului, în calitate de inițiator, calitate conferită de prevederile art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Având în vedere că, în exercitarea atribuțiilor conferite prin art. 129 alin. (2), lit. „c” din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare, Consiliul Local al Municipiului Sighișoara administrează domeniul public și privat al Municipiului Sighișoara;

Având în vedere cererea, înregistrată la Municipiul Sighișoara cu nr. 15.533/09.05.2022, așa cum a fost completată cu documente depuse prin cererea înregistrată cu nr. 21.551/01.07.2022, prin care numiții Hațegan Vasile și Argentina solicită suplimentarea suprafeței de teren închiriate prin contractul de închiriere nr. 14/608/22.01.1999, până la suprafața de 1.350 mp., conform planului de amplasament și delimitare a terenului și a memoriului tehnic întocmite de Socianu Ștefan Radu – persoană fizică autorizată de A.N.C.P.I.;

Având în vedere contractul de închiriere nr. 14/608/22.01.1999, așa cum a fost modificat și completat prin actele adiționale nr. 1/12.02.2004, nr. 2/31.12.2008, nr. 3/06.01.2014 și nr. 4/03.12.2018, având ca obiect terenul cu destinația de teren – grădină de legume, în suprafață de 824,00 mp., situat în Sighișoara, str. Dealul Gării, nr. 10 și ținând cont de faptul că datele de identificare ale terenului închiriat în cartea funciară nu sunt înscrise în contract;

Având în vedere memoriul tehnic întocmit de Socianu Ștefan Radu – persoană fizică autorizată de A.N.C.P.I., potrivit căruia terenul care face obiectul contractului de închiriere antemenționat este parte din terenul înscris în C.F. nr. 60379 Sighișoara (nr. C.F. vechi 5005/A+17), nr. top. 3597/2/1, în suprafață totală de 1.774 mp, o suprafață de 1.350 mp. din teren fiind îngrădită și folosită de domnul Hațegan Vasile;

Având în vedere că, potrivit extrasului C.F. nr. 60379 Sighișoara, terenul în suprafață de 1.774 mp. este în proprietatea Statului Român;

Având în vedere că terenul antemenționat este evidențiat în inventarul Municipiului Sighișoara, sub nr. de inventar 55.020, ca aparținând domeniului privat;

Având în vedere prevederile art. 555 - 566 şi art. 1777 - 1823 din Legea nr. 287/2009 privind Codul civil, republicat, cu modificările şi completările ulterioare;

Având în vedere prevederile Ordonanței de Urgență a Guvernului nr. 57/2019 privind Codul administrativ, cu modificările și completările ulterioare;

Având în vedere prevederile Legii nr. 227/2015 privind Codul Fiscal, cu modificările și completările ulterioare;

Având în vedere prevederile Legii nr. 207/2015 privind Codul de procedură fiscală, cu modificările și completările ulterioare;

Având în vedere prevederile art. 5 alin. (2) din anexa nr. 8 la Hotărârea Consiliului Local Sighișoara nr. 91/28.04.2021 privind stabilirea impozitelor și taxelor locale pentru anul 2022;

Având în vedere vechimea contractului de închiriere nr. 14/608/22.01.1999, precum și schimbările legislative în materie intervenite de la data încheierii acestuia și până în prezent;
Având în vedere recomandările făcute prin scrisoarea cu nr. 53/12.01.2022, înregistrată la Municipiul Sighișoara cu nr. 1.641/18.01.2022, de către Camera de Conturi Mureș în urma desfășurării acțiunii de audit pe tema: „Eficacitatea asocierii în participațiune, concesionării și închirierii bunurilor din domeniul public și privat al municipiilor”, acțiune în urma căreia a fost întocmit Raportul de audit al performanței pe aceeași temă, înregistrat la Municipiul Sighișoara cu nr. 35.706/17.12.2021;

Ținând cont de faptul că în urma modificării contractului de închiriere nu sunt afectate planurile de sistematizare, că terenul nu face obiectul Legii nr. 10/2001, republicată, cu modificările şi completările ulterioare şi al Legii nr. 247/2005 și, de asemenea, că se aduc venituri suplimentare la bugetul local;
Având în vedere Raportul de specialitate al Serviciului Evidența Patrimoniului și Fond Locativ, înregistrat cu nr. 25.333/03.08.2022, prin care se propune modificarea unui contract de închiriere;

Având în vedere avizele favorabile ale tuturor comisiilor pe domenii de specialitate;
În temeiul art. 129 alin. (2) lit. „c”, alin. (6) lit. „b” și alin. (14), art. 139 alin. (1) și alin. (3) lit. ,,gˮ şi a art. 196 alin. (1) lit. ,,aˮ din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare,

            H O T Ă R Ă Ş T E:

Art. 1. Se aprobă, începând cu data de 01.09.2022, modificarea contractului de închiriere nr. 14/608/22.01.1999, așa cum a fost modificat și completat prin actele adiționale nr. 1/12.02.2004, nr. 2/31.12.2008, nr. 3/06.01.2014 și nr. 4/03.12.2018, prin actualizarea prevederilor acestuia, conform legislației actuale aplicabile în materie, actualizarea în sensul indicării, în calitate de chiriași, a tuturor persoanelor care au această calitate și suplimentarea suprafeței de teren închiriate, astfel:

(1) În calitate de chiriași, pe lângă numele și datele de identificare ale domnului Hațegan Vasile se vor înscrie și numele soției acestuia, respectiv Hațegan Argentina, și datele de identificare ale acesteia.

(2) Datele de identificare ale terenului care face obiectul contractului de închiriere, suprafața închiriată precum și destinația acestuia se actualizează, prin urmare art. 1 din contract va avea următorul conținut:

„Art. 1. Municipiul Sighișoara, în calitate de proprietar/administrator, închiriază suprafața de 1.350 mp. din terenul în suprafață totală de 1.774 mp., situat în Municipiul Sighișoara, județul Mureș, înscris în C.F. nr. 60379 (nr. C.F. vechi: 5005/A+17), sub nr. top. 3597/2/1, cu destinația de curte pentru imobilul – locuință, proprietatea chiriașilor, situat în Sighișoara, str. Dealul Gării, nr. 10, jud. Mureș, înscris în C.F. nr.  50792 Sighișoara, sub nr. top. 3597/2/2-C1.”

(3) Prețul închirierii și modalitatea de plată a acestuia se actualizează, prin urmare Capitolul IV. Prețul și modalitatea de plată din contract va cuprinde următoarele articole:

„Art. 3. Chiriașii vor plăti proprietarului/administratorului o chirie anuală pentru terenul închiriat în sumă de 810,00 lei/an, stabilită conform art. 5 alin. (2) din anexa nr. 8 la Hotărârea Consiliului Local Sighișoara nr. 91/28.04.2021 privind stabilirea impozitelor și taxelor locale pentru anul 2022.

Art. 4. Valoarea chiriei se va achita anual, cu termenul scadent la 31 martie a fiecărui an şi va fi indexată anual cu indicele de inflaţie comunicat de Institutul Național de Statistică, fără a fi necesară încheierea unui act adiţional în acest sens. Indexarea va opera începând cu anul calendaristic următor anului de încheiere a actului adițional de modificare. 

Art. 5. Plata chiriei se va face prin virament în contul proprietarului/administratorului nr. RO63TREZ47821A300530XXXX, deschis la Trezoreria Sighişoara, în numerar, la casieriile Municipiului Sighișoara sau on-line prin ghiseul.ro (Sistemul Național Electronic de Plată Online cu Cardul Bancar). 

Art. 6. În situația în care chiriașii vând dreptul de proprietate asupra construcțiilor edificate lângă terenul care face obiectul prezentului contract, total sau în parte, au obligația încunoștințării în scris a proprietarului/administratorului cu privire la vânzare și asupra renunțării la închiriere. În această situație, chiriașii se obligă să plătească chiria stabilită prin contract, până la data aprobării preluării de cumpărătorul construcțiilor a contractului de închiriere.

Art. 7. Neplata chiriei la termen atrage majorări de întârziere și conduce la punerea de drept în întârziere a chiriașilor, conduită ce îl îndreptățește pe proprietar/administrator să perceapă majorări de întârziere. Nivelul majorării de întârziere este de 1% din cuantumul chiriei neachitate în termen, calculată pentru fiecare lună sau fracţiune de lună, începând cu ziua imediat următoare termenului de scadenţă şi până la data stingerii sumei datorate, inclusiv, conform prevederilor Legii nr. 207/2015 privind Codul de procedură fiscală, cu modificările  și completările ulterioare.

Cuantumul majorărilor de întârziere la plată poate suferi modificări în funcție de reglementările legale în vigoare, aplicabile, modificarea acestora operând prin efectul legii (ope legis), fără a fi necesară încheierea unui act adițional în acest sens.”
(4) Obligațiile chiriașilor, prevăzute în contract la art. 10 și 11, se completează astfel:

„Art. 10. Chiriașii se obligă: 

a) să folosească neîntrerupt suprafața de teren închiriată, potrivit destinației date de proprietar/administrator;

c) să plătească chiria prevăzută la termenele stipulate în contract, precum și taxele și impozitele prevăzute prin normele legale în vigoare şi prin hotărârile Consiliului Local Sighișoara, sens în care au obligaţia să declare contractul de închiriere la Biroul Impozite şi Taxe din cadrul Primăriei Municipiului Sighișoara.

Art. 11. Chiriașii se obligă să administreze obiectul închiriat în mod corespunzător, respectând particularitățile acestuia, să efectueze operațiuni de curățare, întreținere, amenajare, desecare, asanare – după caz, fiind strict interzisă edificarea oricăror construcții fără acordul proprietarului/administratorului.”

(5) Capitolul IX. Clauze speciale din contractul de închiriere se completează cu următoarele alineate:

„Municipiul Sighișoara nu poate fi tras la răspundere de către chiriași pentru schimbarea situaţiei juridice a terenului închiriat, ca urmare a apariţiei unor acte normative ulterioare semnării contractului, dar garantează acestuia liniştită posesie faţă de orice tulburare a folosinţei acestuia, respectiv pentru orice altă deposedare de bun, cu excepţia deposedării, potrivit legii, pentru cauze de utilitate publică.

Pe toată durata închirierii, părțile se vor supune legislației în vigoare în România.

Chiria neachitată la termenele stabilite prin contract reprezintă creanţă bugetară certă, lichidă şi exigibilă provenită dintr-un raport juridic contractual, care se transformă în venit la bugetul local, iar prezentul contract administrativ constituie titlu executoriu.

În raport cu natura și specificul obiectului închirierii, părțile pot prevedea în contract clauze speciale de folosire a acestuia, obligații și garanții suplimentare, cazuri de reziliere a contractului și altele.

Modificarea prezentului contract se poate face numai prin act adițional, care va face parte integrantă din contract.

Semnând prezentul contract, părțile confirmă că au luat act de toate prevederile lui și le acceptă în totalitate.”

(6) Modificările menționate la alineatele (1) - (5) vor fi cuprinse într-un act adițional la contractul de închiriere inițial.

(7) Restul clauzelor cuprinse în contractul de închiriere nr. 14/608/22.01.1999, așa cum a fost modificat și completat prin actele adiționale nr. 1/12.02.2004, nr. 2/31.12.2008, nr. 3/06.01.2014 și nr. 4/03.12.2018, rămân neschimbate.

Art. 2. Cu ducerea la îndeplinire a prevederilor prezentei hotărâri se încredinţează Primarul Municipiului Sighişoara, Serviciul Evidența Patrimoniului și Fond Locativ, Biroul Buget, Contabilitate, Salarizare – Direcția Economică şi Biroul Juridic din cadrul Municipiului Sighişoara.

Art. 3. Prin grija d-nei Bizo Anca, Secretar General al Municipiului Sighişoara, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.primariasighisoara.ro.

PREŞEDINTE DE ŞEDINŢĂ,

  

          Stupariu Călin               
                                              Contrasemnează pentru legalitate
                                      SECRETARUL GENERAL al municipiului,

                                                  Bizo Anca
(Prezenta s-a adoptat cu unanimitate de voturi)
  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;

  1 ex. Viceprimar;

  1 ex. Secretar General;
  1 ex. Direcția Arhitect Șef;

  2 ex. Serviciul Evidența Patrimoniului și Fond Locativ;

  1 ex. Biroul Buget, Contabilitate, Salarizare – Direcţia Economică;

  1 ex. Biroul Impozite și Taxe – Direcţia Economică;
  1 ex. Biroul Juridic;

  1 ex. domnul Hațegan Vasile și soția Hațegan Argentina.
13 ex.

B.A. 
